A Bizottság 1471/1999/EK Rendelete
(1999. július 5.)
az Európai Közösségben a lazac szabad forgalomba hozatalához gyorsjelentési rendszer létrehozásáról szóló 347/96/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 3318/94/EK rendelettel [1] módosított, a halászati és akvakultúra-termékek piacának közös szervezéséről szóló, 1992. december 17-i 3759/92/EGK tanácsi rendeletre [2] és különösen annak 30. cikkére,
(1) mivel a piaci zavar elhárítása és az átmeneti minimálár megállapítása érdekében a Bizottság a 347/96/EK rendelettel [3] létrehozta a lazac behozatali feltételeivel kapcsolatos gyorsjelentési rendszert;
(2) mivel a dömping- és szubvenció-ellenes ellenőrzések befejezését követően a legutóbb az 1003/1999/EK rendelettel [4] módosított 772/1999/EK tanácsi rendelet [5] a Norvégiából származó atlanti-óceáni lazac behozatalára végleges dömpingellenes és kiegyenlítő vámot, valamint a lazac kiszerelésére érvényes minimálárat állapított meg; mivel ezek a vámok nem vonatkoznak az ugyanezen KN-kódok alá tartozó, vadon élő atlanti-óceáni lazacra;
(3) mivel a vámok nem vonatkoznak a 772/1999/EK rendelet mellékletében felsorolt olyan vállalatok által exportált tenyésztett atlanti-óceáni lazac behozatalára, amelyek - a Bizottság által a legutóbb a 929/1999/EK rendelettel [6] módosított 97/634/EK határozattal [7] elfogadott kötelező árajánlat benyújtása révén - mentesülnek a vámok alól;
(4) mivel a gyorsjelentési rendszerben közölt adatok hasznosságának javítása, a kötelező árajánlatok betartása, illetve a dömping- és szubvenció-ellenes vámok ellenőrzésének biztosítása érdekében - a 347/96/EK rendelet módosításával - a lazac behozatalával kapcsolatban további adatokat kell szolgáltatni mind a típus és a kiszerelés, mind pedig - Norvégia esetében - az exportáló vállalat tekintetében;
(5) mivel a kötelező árajánlatok jegyzéke többször módosult az előírások megsértése, visszavonások, vagy új kötelező árajánlatok elfogadása következtében; mivel várhatóan a jövőben is sor fog kerülni hasonló módosításokra;
(6) mivel a számítógépes adatok elektronikus levélben való továbbításának technológiai háttere már létezik, ezt az adatátviteli formát végérvényesen be kell vezetni és meg kell határozni az üzenet formáját; mivel ennek érdekében módosítani kell a 347/96/EK rendeletet;
(7) mivel az e rendeletben előírt intézkedések összhangban vannak a Halászatitermék-piaci Irányítóbizottság véleményével,
ELFOGADTA EZT A RENDELETET:
1. cikk
A 347/96/EK rendelet a következőképpen módosul:
1. az 1. cikk (1) bekezdése a következő, harmadik mondattal egészül ki:
"A 772/1999/EK [8] tanácsi rendeletben előírt kötelező árajánlatoknak eleget tevő norvég vállalatok jegyzékében a forgalomba hozott vámárukra vonatkozóan további adatokat kell megadni a mellékletben meghatározott módon a TARIC-kód és a kiegészítő TARIC-kód formájában, a behozatalnak a kötelező árajánlatot nyújtó egyes vállalatok tekintetében a kiszerelések szerinti bontásában.";
2. az 1. cikk (2) bekezdésének második mondata helyébe az alábbi rendelkezés lép:
"Az értesítést elektronikus levélben kell elküldeni a Bizottságnak a II. mellékletben meghatározott formában.";
3. a melléklet helyébe e rendelet melléklete lép.
2. cikk
Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1999. június 5-én.